9
Yeisu ina kaba kinana ainima tayamoina:
Tokebo tayamo ikideedevine tetelina
1 Niga Yeisu kai taiyao kaaketoiya go, koroto tayamo igite ina bíbina goi matana ikebo. 2 Tuwo kai ina tovatotowanayao kalumadádana kadigo kama,
‘Tovatulúkwana Toolagaim, avatau goyo iguinuwe, tauna bego ame tauyana ma mataakeboina ibíbina? Ame tauyana gea tamana be sinana?’
3 Go Yeisu idigo kana,
‘Geya. Ame tauyana be nakae sinana tamana geya sigoyoita, go sem itoboine bego Yaubada ina guinuwa ivagitakoedi ame korotoyana yaina. 4 Kita nava maliyalina ana tuta goi takaaiyaka, itoboine guna Toetuna ina guinuwa taguuinuwedi. Sabamgo imamaima go, amo tutayana geya vatau tayaamo itoboine ipaisewa. 5 Tutayana nava poyapoya goi akaaiyaka, e yau da poyapoya adi mavada.’†
6 Ibóbwara ikavava, poyapoya goi igíwala. Giwalayana goi sépwala iwodugu. Sepwalayana ikabi, tomatakeboyana matana imigidi go, 7 idigo kana,
‘Kūna Siloam† bwaena nikuunikuna goi matam kunikīdi.’
Siloamyana ana kaigavila moe vamoléyana. E tuwo tauyana ina matana inikidi ikavava, ina ina kasa goi go, itoboine igita.
8 E senao be nakae tomota boi siyagoi tauyana tokawanoi sidigo kadi,
‘Ame tauyana boi iitusobu be mani ikaawanoi ae?’
9 ‘Moe tauna tauyana’, tomota maniyedi kaedi.
‘Geya, go sem koroto tayamo maisiyana’, maniyedi kaedi.
‘Moitamo yau tauyagu’, korotoyana kaena.
10 E tuwo tomotayadi sidigo kadi,
‘Matam manakaedi sidedevina?’
11 ‘Korotoyana yoina Yeisu sépwala imadagi. Ikavava, matagu imigidi. Imigidi ikavava, ilatuwokoigu kana,
“Kūna Siloam bwaena matam kunikīdi.”
E tuwo ana anikidi ikavava, ame itoboinegu agita’, korotoyana kaena.
12 Tomotayadi sidigo kadi,
‘Go Tauyana nako?’
‘Seki, geya ayagoiyeta’, korotoyana kaena.
13 Tuwo korotoyana boi matana ikebokebo sikabi, sime Parisi yaidi goi. 14 Ego moe Sabati goi Yeisu sépwala iguinuwe be korotoyana matana ikidedevinedi. 15 E tuwo korotoyana sime Parisi yaidi goi go, kidi nakae silumadade nakae tomota maine bogina silumadade kadi,
‘Manakaem kugita?’
‘Koroto tayamo sépwala ikabi, matagu goi iyato go, ana anikidi, e agitamna’, korotoyana kaena.
16 E tauna kidi Parisiyadi maniyedi sidigo kadi,
‘Amo korotoyana Sabati ana lovina geya ikabikaoneyeta, tauna Tauyana Yaubada goi geya imaita!’
Go kidi maniyedi sidigo kadi,
‘Go toogoyoina manakaena aba kinana amo nakae iguinuwedi?’
Tuwo livisi isowóduwo tauyadi yaidi. 17 E tauna aiyuwoina tauyana boi matana ikebokebo silatuwoko kadi,
‘Tauyana matam bogina ikidedevinedi, tauna kom manakaem manuna kunuwonúwana?’
‘Tauyana Yaubada ina tokabivalavala’, korotoyana kaena.
18 E kidi Diyuu idi Parisiyao geya sinumiseta bego korotoyana bíbina goi matana ikebo be nakae matana ana kidedevina bogina ibabane ana kadókana tamana be sinana siduduwedi sima. 19 Sima, Diyuuyadi silumadadedi sidigo kadi,
‘Ame tauyana moitamo komi natumi kodigo bego ma mataakeboina ibíbina ae? Tauna manakaena igita?’
20 E tuwo tamana sinana sidigo kadi,
‘Bogina kaayagoi ame tauyana natuma be nakae ma matakebokeboina ibíbina. 21 Ego manakaena igita, moe geya kayagoiyeta geya. O avatau matana ikidedevinedi, moe nakae geya kayagoiyeta. Go toinimi kolumadāde. Tauyana bogina gagaina; itoboine toinina manuna ibóbwara.’
22 Ame livalayadi tamana sinana sidigedi unana Diyuu adi tolovinayao simatooitedi. Tolovinayadi idi lovina bogina siyato bei avatauwa neta sikamoitamo bego Yeisu moe Guyau, Yaubada ana Vadámana, e Diyuu idi kaba tugúguna goi sisanabodedi geya sisiuta. 23 Moe pasina tamana be sinana kadi, ‘Tauyana bogina gagaina, kolumadāde.’
24 E tuwo aiyuwoina korotoyana boi matana ikebo siduduwemnei ima silatuwoko sidigo kadi,
‘Kubóbwara moitamo, e Yaubada ina togaga ana káeyana kukamoitamoe bego moe pasina matam sidedevina. Kai kaayagoi amo korotoyana toogoyoina.’
25 ‘Seki, amo korotoyana toogoyoina gea geya, geya ayagoiyeta. Ago tayamo dogoi aayagoi moe boi matagu ikebo go, ame tuta agita’, korotoyana kaena.
26 Go kidi sidigo kadi,
‘Kaga iguinuwe yaim? Manakaena matam ikidedevinedi?’
27 ‘Bogina alatuwokoimi go, geya konoveguta. Kaga unana latuwomi aiyuwoina konovemnei? Manakae? Komi nakae latuwomi bego Tauyana ina tovatotowanayao?’ korotoyana kaena.
28 Tuwo tauyana sitagiwoi sidigo kadi,
‘Kom sem Tauyana ina tovatotówana go, kai Mosese ina tovatotowanayao! 29 Kai bogina kaayagoi boi nimatu Yaubada Mosese bogina ivadigo. E amo Tauyana sem geya kayagoiyeta nako goi ima!’
30 Go iya korotoyana idigo kana,
‘Iyaa! Komi aba kainaopa moitamo! Tauyana geya koyagoiyeta nako goi ima go, matagu ikidedevinedi! 31 Bogina tayagoi Yaubada toogoyoidi geya inovedita, go sem avatauwa neta kaasalaidi Yaubada yaina be nakae ina nuwonúwana siguuinuwe, e ame tauyadi inovedi. 32 Boi nimatu go, ima ame tuta geya tayaamo tuta tanove bego tomota tayamo itoboine bei tomota ma mataakeboidi adi bíbina goi ikidedevinedi. 33 Neta amo Tauyana Yaubada goi geya imaita, geya tayaamo kaga itoboine iguinuwe.’
34 Go kidi Diyuuyadi sidigo kadi,
‘Tamam be sinam idi goyo pasina kom ma mataakeboim kubíbina go, bego kuvatulukoima ae?’
Tuwo sivatapiye, e idi kaba tugúguna goi sisanabode.
35 Niga Yeisu inove bego korotoyana aba tugúguna goi sivatapiye. Tuwo tauyana ilusale, ibabane, idigo kana,
‘Kom Tomalatomota kunumise gea geya?’
36 Korotoyana idigo kana,
‘Go tomoya, Tauyana avatau bego itoboinegu anumise.’
37 Yeisuyana idigo kana,
‘Tauyana bogina kugite be nakae ame tuta ivaadigoim.’
38 ‘Tomoya, anumisem’, tauyana kaena.
Tuwo isakululu Yeisu yaina goi. 39 Tuwo Yeisu idigo kana,
‘Takínona manuna yau ama poyapoya ame goi bego kebokeboidi itoboinedi sigita go, tauyadi sigitagita matadi sikebo.’
40 Go Parisi maniyedi Yeisu taiyao sikaaiyaka ina livala sinove, sidigo kadi,
‘Manakae? Kai nakae matama sikebo? Geya ae?’
41 Go iya Yeisuyana idigo kana,
‘Neta komi matami sikebo o tadigo kada, “Geya koyagoiyeta goyo kaga”, e geya imi goyomo. Go komi kodigo kami, “Kagitagita”, o tadigo kada, “Bogina kooyagoi goyo kaga”, tuwo imi goyo yaimi goi sikaiyako vata.’
† 9:5 Madiu 5:14; Iyoni 8:12. † 9:7 Luke 13:4.